google/wiki40b huggingface dataset:
Joey Barton

Tidlig karriere og oppførselsproblemer

Barton debuterte mot Bolton den 5. april 2003. Hans første mål på seniornivå kom mot Tottenham, en kamp City vant 2-0.
Barton begynte 2003/04-sesongen som fast førstelagsspiller. Etter hans andre Premier League-mål (mot Blackburn) ble han kalt opp til det engelske U21-landslagets tropp til EM-kvalifiseringskampene mot Makedonia og Portugal.
Bartons karriere har til nå vært preget av oppførselsproblemer. Klubben vurderte å sparke ham etter en hendelse på en julefest hvor han stappet en sigar i øyet på juniorspilleren Jamie Tandy. Sommeren etter ble Barton sendt hjem fra en førsesongsturnering i Thailand etter å ha blitt involvert i en kamp med en ung Everton-fan, og også sett i en slåsskamp med lagkamerat Richard Dunne som endte med at Dunne skadet foten etter å ha sparket til en vegg i sinne. Disse hendelsene resulterte i at Barton måtte gå i terapi for å kontrollere raseriet sitt, på ordre fra Manchester Citys manager Stuart Pearce.

En ny avtale

I september 2004 signerte Barton en ny kontrakt som bandt ham til Manchester City til 2007. Den 30. januar 2006 leverte han imidlertid inn en forespørsel om å bli transferlistet. Dagen etter avslo Manchester City et verbalt bud på Barton fra Middlesbrough, Stuart Pearce påsto at det ennå var mulig å komme til enighet med Barton. I løpet av den neste uken innrømte Barton at en slik forespørsel var overilt og feil, og beklagde til klubben. Selv om det gikk rykter om at Barton ville gå til Middlesbrough sommeren 2006 grunnet brudd i kontraktsforhandlingene, signerte han den 25. juli en ny fireårsavtale som satte en stopper for spekuleringen om framtiden hans.
Joey Barton scoret på straffe mot Arsenal i hjemmekampen mot dem i 2006/07-sesongen, og gav City en historisk 1-0-seier. Den 30. september ble han imidlertid fanget av TV-kameraer mens han viste baken til Everton-fans etter Citys utligning på overtid. Den 10. oktober gikk Merseyside Police gjennom saken, men tok ingen videre handling. Barton ble bøtelagt med 2000 pund.
Den 16. januar 2007 uttalte Bartons agent, Willie McKay, at hvis en klubb bød minst 5,5 millioner pund for Barton, måtte City tillate Barton å snakke med klubben. Evertons manager David Moyes tok så kontakt med City og forhørte seg om Bartons tilgjengelighet. Neste dag uttalte Barton imidlertid at «Folk prøver å få meg bort, men jeg er glad for å bli værende» («People are trying to unsettle me but I'm happy to stay here»), hvorpå Stuart Pearce la til «Jeg er ikke sikker på om Willie McKay er agenten hans» («I'm not sure if Willie McKay is his agent»).

Internasjonal karriere

Den 2. februar 2007 ble, som en følge av sin imponerende form, Barton tatt ut til det engelske landslagets vennskapskamp mot Spania. Han fikk sin internasjonale debut den 7. februar 2007 mot Spania som innbytter for Frank Lampard.

Personlig liv

Den 30. november 2005 ble Bartons 17 år gamle halvbror, Michael, dømt for mordet på studenten Anthony Walker. Anthony ble drept med øks i juli 2005.
Skagen radio

Skagen Radio ble opprettet i 1945 som dansk kystradiostasjon med kallesignalet OXP. Skagen Radio ble nedlagt i 1993, og er ikke lenger bemannet, men fjernbetjenes nå av Lyngby Radio.
Yongren

Yongren (kinesisk: 永仁县; pinyin: Yǒngrén Xiàn) er et fylke i provinsen Yunnan i Folkerepublikken Kina. Det ligger i det autonome prefektur Chuxiong Yi.
Befolkningen var på 102 419 innbyggere i 1999.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.
Melinaea

Utseende

Middelsstore sommerfugler, store til Ithomiini å være. De ligner sterkt på pasjonsblomstsommerfugler (Heliconiini). Disse artene er stort sett varselfarget i oransje, gult og svart.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Cayetana Fitz-James Stuart, 18. hertuginne av Alba

Familie

Hertuginnen ble født den 28. mars 1926 på Liria slott som det eneste barn av Jacobo Fitz-James Stuart y Falcó, 17. hertug av Alba, og María del Rosario de Silva y Gurtubay, 9. markise av San Vicente del Barco. Hertuginnen ble døpt den 18. april i Det kongelige kapell i Det kongelige slott i Madrid. Hertuginnens gudmor var dronning Viktoria Eugenia av Spania.
Hertuginnen er i sin farslinje etterkommer av kong Jakob II av England og VII av Skottland gjennom James Fitz-James, 1. hertug av Berwick, som var uekte sønn, med full anerkjennelse, av kongen og Arabella Churchill, søster til John Churchill, 1. hertug av Marlborough.
Hertuginnen giftet seg 12. oktober 1947 med Pedro Luis Martinez de Irujo y Artacoz (1919–1972), sønn av hertugen av Sotomayor.
Titus (Bibelen)

Titus (født i år 10 eller 11 formodentlig i Korint, død i 107 i Gortyn på Kreta) nevnes i Det Nye Testamente som en i apostelen Paulus' følge. Titus nevnes flere ganger i de paulinske brev og et av Bibelens skrifter er stilet til ham; Paulus' brev til Titus, Titusbrevet. Titus var med Paulus og Barnabas i Antiokia og ledsaget dem til Apostelmøtet i Jerusalem (ApGj 15,2 og Gal 2,1-3).
Han var angivelig ikke-jøde, idet det fremgår at Paulus ikke ville omskjære ham (Gal 2,3). Titus' manglende omskjæring blir av Paulus brukt som vitnesbyrd på, at hedninger som omvendes til kristendommen, ikke behøver å overholde de jødiske forskrifter for å være riktige kristne.
Ved en senere anledning plasseres Titus ifølge de paulinske brev i Efesos sammen med Paulus og Timoteus hvorfra han sendes til Korint for å innsamle en pengegave til de fattige kristne i Jerusalem (2 Kor. 8,6 og 12,18). 
Han omtales siste gang i 2.Tim 4,10 hvor han oppholder seg i Roma sammen med Paulus som nå er i fangenskap. Det nye testamente omtaler ikke hans død. – Ifølge en kirkelig tradisjon ble Titus ordinert til biskop på Kreta. Han døde ifølge tradisjonen i år 107, 95 år gammel.
I den katolske kalender blev han opprinnelig feiret den 6. februar, men han er dag blitt flyttet til den 26. januar.
Navnet Titus var et alminnelig romersk navn i antikken og betyr aktverdig.
Østersomelett

Østersomelett er en rett velkjent i Taiwan og Fujian, og derfra kjent utover flere deler av Øst-Asia. Den opprinnelige versjon ansees å være fra Taiwan.

Beskrivelse

Denne omeletten er ofte å finne på landets nattmarkeder, og fremheves ofte som noe av det beste og mest særpregede for det taiwanesiske kjøkken. Retten er også kjent på steder som Chaozhou og har fått med seg fujianesiske særtrekk med utvandrede kinesere derfra til Guangdong, Hongkong, Malaysia, Singapore, Filippinene og Thailand.
Retten består av en eggeomelett fylt av små østers; potetstivelse er blandet inn i eggerøren. Svinefett inngår ofte. Sausen som helles over varierer fra region til region. Der man ønsker skarp smak tilsetter man krydder som chili.
Små reker brukes til å lage en rett som ligner - rekeomelett (蝦仁煎).
WTA Finals

WTA Finals er en tennisturnering for kvinner som arrangeres på slutten av hvert år. Bare de åtte beste rangerte spillerne i singel og parene i double på WTA-touren blir kvalifisert. Dette er den mest prestisjefylte turneringen på WTA-touren etter Grand Slam og olympiske leker. Turneringen ble for første gang arrangert i Boca Raton, Florida, i 1972. Siden 2003 har det vært 8 singelspillere og 8 dobbel-par som deltar. De deles inn i 2 round robin grupper. De 2 beste spillerne/parene fra hver gruppe går til semifinalen. I perioden 1984 til 1998 ble finalen spilt best av 5 sett.   
Turneringen har skiftet navn en rekke ganger etter hvem som har vært hovedsponsor. Tidligere sponsorer inkluderer Virginia Slims, Chase, Sanex og Sony Ericsson. For øyeblikket er det BNP Paribas som er hovedsponsor, og det fulle navnet på turneringen BNP Paribas WTA Finals Singapore Presented by SC Global.
Martín Redrado

Karriere og utdanning

Før Redrado ble sentralbanksjef har han hatt en rekke ledende stillinger som økonom. Fra 1985 jobbet han i Jeffrey Sachs, med implementering av Bolivias stabiliseringspolitikk. Etter dette jobbet han for Salomon Brothers i USA, der han bl.a. jobbet med rådgivning mot British Airways, British Gas og Compagnie Financière de Suez. Etter dette ble han adm. dir. i Security Pacific Bank. I 1991 ble han utnevnt til presidente i Comisión Nacional de Valores – den nasjonale verdipapirkommisjonen, der han bl.a. omorganiserte reguleringen av det argentinske kapitalmarkedet. Samtidig satt han som leder for komiteen for utviklingsland (Comité de Mercados Emergentes) under Den Internasjonale Organisasjonen for Verdipapirtilsyn, IOSCO.
Fra 1996 satt Redrado som Minister for teknologiutdanning, under Utdanningsdepartementet. Her utviklet han bl.a. et system med skattefradrag for unge som tar teknologiutdanning. Samtidig etablerte han et nettverk (SICET) for flere aktører knyttet til teknologisk utdanning; ett nasjonalt senter, 24 regionale sentre og 120 andre aktører innen teknologisk kultur. Han skaffet også økonomisk støtte fra de største selskapene i landet, som ga muligheten til bl.a. å anskaffe pc-er til utdanningsinstitusjonene.
De siste to årene før han ble sentralbanksjef, fra 2002 til 2004, hadde han en annen ministerpost; minister for utenrikssaker og internasjonal handel.
Sin utdanning har han fra Harvard University, John F. Kennedy School of Government, der han har en Master of Arts grad innen offentlig forvaltning. Før dette gikk han på Buenos Aires University, der han fikk en Bachelorgrad innen økonomi.

Kritikk av Redrado

I sin utgave for oktober 2006 ga det innflytelsesrike magasinet Global Finance Martín Redrado karakteren D i sin oversikt over verdens sentralbanksjefer. Bakgrunnen var at Redrado «misset muligheten til å dempe inflasjonen da økonomien vokste på sitt raskeste». Inflasjonen hadde da økt fra 4,4% i 2004 til 7,7% i 2005 og hadde en forventet inflasjon for 2006 på 12%. Riktignok fikk han begrenset inflasjonen for 2006 til 9,8%.
Trylling

Tryllekunstnere

Av mange norske tryllekunstnere kan nevnes sirkuskongen Arnardo, Davido, Finn Jon, Tore Torell, Rune Carlsen, Alexx Alexxander, Hans Henrik Verpe og humoristen Per Inge Torkelsen. Internasjonale berømtheter er blant andre filmpioneren Georges Méliès, utbrytermesteren Harry Houdini, den «overnaturlige» Uri Geller, skeptikeren James Randi og TV-illusjonisten David Copperfield.

Illusjonisme

Illusjonisme er et ord for trylling, ettersom nåtidens tryllekunstnere ikke bruker magi eller overjordiske krefter, men rett og slett bruker illusjoner. Ordet illusjon betyr synsbedrag, og å illusjonere innebærer følgelig å få det til å se ut som om du gjør noe du ikke gjør. På den måten er altså all form for trylling i utgangspunktet illusjonisme. Når man snakker om en illusjonist, henviser man i svært liten grad til tryllekunstnere som tryller for barn og/eller har show på så scener der de tryller fram duer osv.. Dette er også illusjoner, men de blir mer attraktiv med ordet «tryllekunstner», ettersom barna eller andre har hørt om f.eks. Harry Potter eller andre filmer, bøker etc. 
En illusjonist derimot er en som opptrer på større scener, med større illusjoner. Eksempler på slike kan være å sage en dame i to, få assistenten til å levitere (sveve), forsvinne fra scenen for så å dukke opp andre steder, illusjonere frem/bort objekter av betydelig størrelse (biler, stridsvogner osv). Den mest kjente illusjonisten i dag er David Copperfield, som gjentatte ganger har blitt kåret til illusionist of the year. Copperfield er svært kjent for å utøve de mest spektakulære illusjoner, og har med sine ferdigheter gitt ordet ny betydnig. Eksempelvis har han gått gjennom Den kinesiske mur, illusjonert vekk Statue of liberty, og mye mer. Men forstå riktig, illusjoner eller magi er ikke ting som kommer fra filmer og bøker.
Civilization

Historie

I 1980 designet Francis Tresham brettspillet Civilization og publiserte det via Hartland Trefoil i Storbritannia og i 1981 i USA av Avalon Hill. I 1991 laget MicroProse, grunlagt av Sid Meier og Bill Stealey, Civilization med lisens fra Avalon Hill til å bruke navnet. MicroProse laget først og fremst simulatorspill, og Bill Stealey hadde, ifølge utivkler Bruce Shelley, liten tro på et historisk strategispill. Han krevde at Meier og Bruce Shelley først fullførte Covert Action. Bill Stealey har sagt at han syntes Civilization var en utmerket idè, som han begynte å markedsføre umiddelbart, men at juridiske forhold omkring navnet Civilization, som Meier og Shelley ikke var opptatt av, gjorde at de måtte stoppe markedsføringen og få en avtale først.
Sid Meier's Civilization var da det kom et prosjekt med et lite reklamebudsjett, men ryktet spredte seg, og etter kort tid ble Civilization, til utviklernes overraskelse, ansett som årets strategispill. Civilization hadde solgt over 850.000 kopier da Civilization II kom ut i 1996 , og har flere ganger blitt satt på lister over historiens viktigste videospill.
I 1995 laserte Avalon Hill en videospillversjon av sin utvidelse til sitt brettspill, kalt "Advanced Civilization", men den ble fullstendig overskygget av MicroProses Civilization II fra 1996, designet by Brian Reynolds. Samme år (1996) bestemte Spectrum Holobyte, som kjøpte MicroProse i 1993, å sparke det meste av MicroProse-staben. Som en reaksjon forlot Reynolds, Briggs og Meier MicroProse og grunnla Firaxis Games.
Firaxis hadde ikke rettigheter til navnet Civilization men laget Sid Meier's Alpha Centauri som fortsetter der Civilization II sluttet, og man skal kolonisere en planet i solsystemet Alpha Centauri.
I 1997 fikk Activision rettighetene til navnet Civilization fra Avalon Hill, og saksøkte MicroProse for brudd på reglene for merkebeskyttelse. Som reaksjon kjøpte MicroProse Hartland Trefoil, og i 1998 saksøkte MicroProse Activision for uriktig annonsering og brudd på konkurranseregler da de bestemte å lage egne Civilization videospill. I juli gikk saken til forlik, og MicroProse fikk rettighetene til navnet, men Activision fikk lisens til å publisere videospillet Civilization: Call to Power i 1999. Avalon Hill godtok å betale erstatning til MicroProse, vel vitende om at Hasbro planla å overta både Avalon Hill og MicroProse, noe som skjedde måneden etterpå.
I januar 2001 kjøpte daværende Infogrames, nå Atari, Hasbro, og Civilization III, av Jeff Briggs, ble utgitt dette året. I 2004 overtok Take-Two Interactive rettighetene til varemerket Civilization for 22.3 millioner dollar. I oktober 2005 kom Civilization IV som ble designet av Firaxis Games, og i november kjøpte Take-Two Firaxis slik at utviklerne og varenavnet igjen var samlet.
I 2010 kom Civilization V, og i 2014 kom Civilization: Beyond Earth. 21. oktober 2016 kom Civilization VI med Ed Beach som designer.
Firaxis, med Sid Meier som kreativ leder, har nå rettighetene til varemerket Civilization og de fleste andre historiske Sid Meier-titlene, med unntak av Alpha Centauri som eies av EA.
Stollen

Stollen, eller Christstollen, er en tysk hvetekake med tørkede frukter, som tradisjonelt bakes til jul. Navnet «Christstollen» henspiller på at hvetekaken eller fruktbrødet ofte pyntes med melis eller melisglasur. Den hvite kaken kan derfor visuelt minne om et lite barn svøpt i hvitt klede, slik. Juleevangeliet forteller at det nyfødte Jesusbarnet – Kristus – ble svøpt og lagt i en krybbe.

Beskrivelse

Hvetedeigen til en stollen er en tung deig; til 10 kg hvetemel brukes minst 3 kg smør eller margarin og 6 kg marsipan, rosin, mandel, kandiserte pomeransskall og annen tørket frukt. Kaken formes til en pølse og stekes på brett i stekeovn. Når den er ferdigstekt og avkjølt, dekkes den vanligvis med melis som glasur eller melisdryss.
En variant av stollen er en klassisk julekake fylt med tørket frukt og sprit. Ingrediensene i denne varianten omfatter gjerne rosiner, store mengder tørket frukt, valnøtter, whisky eller konjakk, kanel, ingefær og kryddernellik.
Kawasaki P-1

Utvikling

Det japanske forsvarsbyrået for selvforsvarsstyrkene observert et behov for avløsning av den aldrende P.3C Orion flyflåten, og tidlig konkluderte med at de strenge kravene innenfor maritim patruljerolle utelukket utenlandske alternativer. Innenfor transportflyflåten var det også et behov for avløsning med nyere fly, og dermed ble det framlagt forslag om å utvikle fram domestiske luftfartøyprosjekter innenfor den japanske flyindustrien. Forslaget ble akseptert i femårsplanen (april 2001-mars 2006) for det japanske forsvaret, og Kawasaki Aerospace Company fikk hovedleverandørstatus for P-X programmet. P-X programmet delte flere komponenter med C-X programmet for utvikling av transportfly som vil resultere i Kawasaki C-2. Dette reduserte utviklingsutgiftene med 345 milliarder yen.
Det var foreslått å utvikle en sivil variant av P-X som passasjerfly. Prosjektet som ble satt på is i 2013, har vært referert som Kawasaki YPX. Det skulle ha to motor og en kapasitet for 110 passasjerene.
Et japansk motoralternativ for P-X ble også utviklet, en turbofan hos IHI Corporation. Etter suksessfylte testing i 2002-2004 var det besluttet at XF-7 motoren vil bli valgt som drivverk for prototypen. Ved å ha bedre ytelser enn den amerikanske rivalen General Electric CF34-8E blir produksjonsmotormodellen, IHI Corporation F7, et selvfølgelig valg for serieproduksjonsflyene.
I april 2004 startet Japan og USA diskusjoner om P-X programmet og det amerikanske MMA-programmet (Multi-mission Maritime Aircraft), ettersom begge utviklingsprogram hadde felles mål om en erstatning av den aldrende P-3 Orion. Samtalene sluttet med at det japanske forsvarsbyrået besluttet de skal fortsette med P-X programmet ettersom man ettertrakte forskjellige egenskaper i sine planlagte patruljeflyene fra det amerikanske alternativet.
Siden 2014 hadde Japan kontaktet andre nasjoner i forhåpning om eksportordrer, argumentert for at P-1 flyet er mer kapabelt enn Boeing P-8 Poseidon, først og fremst ved å være skreddersydd for sin rolle som maritimt patruljefly. Det vil ha større rekkevidde og større bomberom i sammenligning med den amerikanske rivalen, men er litt mer kostbart.
Jomfruturen ble gjennomførrt 28. september 2007 med prototypen XP-1 fra Gifu flyplass, Kamkamigahara, Gifu. Den varte i en time og var vellykket. Produksjonen begynte kort etterpå, men budsjettrestriksjonene hadde sørget for en langsom produksjonstakt med ett eller to fly per år. I 2015, først og fremst for å kutte ned stykkprisen på flyene, ble det sendt en bestilling på 20 P-1 fly. Per oktober 2016 var 10 P-1 fly levert, andre 60 er under bygging, man har planer om fem fly per år.
Albert Tomàs

Karriere

Albert Tomàs startet sin profesjonelle karriere i FC Barcelona i 1990. Han har også spilt for UE Lleida, Albacete Balompié, CD Toledo, Vissel Kobe, Levante UD, Gimnàstic Tarragona og Sabadell.
Delfiner

Beskrivelse

Delfiner er den yngste og mest artsrike gruppen av tannhvaler, og ble trolig etablert for omkring fem millioner år siden.
Gruppen av delfiner består av små og middels store tannhvaler, som varierer i vekt fra 50 kg til nærmere 8 000 kg og i lengde fra 1,5 meter til nærmere 10 meter. Delfinene har en langstrakt, strømlinjeformet kropp som gir liten motstand i vann. De fleste artene har en tydelig sigdformet ryggfinne, som kan variere mye i høyde. Noen arter har slående fargemønstre, mens andre er mer unisont farget. De fleste artene har kjever formet som et nebb, men ikke alle. Delfinene regnes av mange blant de mest intelligente dyrene på kloden, i tillegg til at de regnes som det mest lekne sjøpattedyret.

Taksonomi

Forskning på sjøpattedyr er komplisert, fordi dyrene tilbringer store deler av tiden i neddykket tilstand. Det hersker derfor en viss usikkerhet med hensyn til både arter og slekter. Utstrakt forskning på slike dyr har foregått siden 1970-tallet, men systematikken er fortsatt svært uklar på mange områder. Man må derfor påregne at det vil komme endringer, ikke minst med hensyn til antallet arter.

Kommunikasjon og atferd

Delfinene bruker lyd både til kommunikasjon og til ekkolokalisering. Lydregisteret er stort, fra 0,25 kHz til 220 kHz. De kan læres opp til å utføre ganske kompliserte oppgaver, og hukommelsen er svært god. Delfinene har stor hjerne, men tettheten av nerveceller i hjernen er lav. Trolig brukes mye av hjernen til å bearbeide lydsignaler.

Utbredelse

Delfinene finnes i alle havområder, og forekommer som regel i større eller mindre flokker. Den sosiale tilknytningen til flokken er oftest nokså løs. Noen arter holder til i tropiske og subtropiske farvann, andre i tempererte og kaldere havområder, mens atter andre er kosmopolitter.
Alma (Fjernsynsteatret)

Handling

Historien utspiller seg i Oslos østkant på 1930-tallet. Den forteller om Alma og Albion og deres samliv i gode og onde dager. De er glade i hverandre, men Albion er uten arbeid. De problemer som det medfører tærer uvergerlig både på ham og forholdet til kjæresten.
Sankt Georgs seiersorden

Sankt Georgs seiersorden (georgisk: წმინდა გიორგის სახელობის გამარჯვების ორდენი) er en georgisk orden innstiftet 24. juni 2004 til belønning av fremragende seierrik innsats for Georgia. Ordenen har én klasse og er den nest fremste utmerkelse i Georgia og rangerer etter ærestittelen Nasjonalhelt av Georgia. Ordenen tildeles av Georgias president.

Insignier

Ordenstegnet for Sankt Georgs seiersorden består av et hvitkantet rødemaljert gullkors med utsvingte armer. Midtmedaljongen er rød med hvit bord og bærer et gullmotiv med Sankt Georg som dreper dragen. Dette er også motivet i Georgias riksvåpen. Korset er lagt på korslagte sverd i gull. Korset er opphengt i et ledd utformet som et kronet våpenskjold innrammet av grener. Skjoldet er hvitt med et rødt kors, georgskorset.
Ordensbåndet er tegnet er hvitt med en rød midtstripe. Fargene hvitt og rødt er hentet fra Georgias flagg.

Tildeling

Ordenen er tildelt utenlandske statsledere og politikere, samt framstående georgiere. Første tildeling fant sted i 2005 og gikk til USAs president George W. Bush.
Roing under Sommer-OL 2012 – Singlesculler menn

Heat

De tre første i hvert heat kvalifiserer seg til kvartfinalene, de resterende ror oppsamlingsheat.

Oppsamlingsheat

De første to kvalifiserer seg til kvartfinaler.

Kvartfinaler

De første tre kvalifiserer seg til semifinalene.
Ameriphoderes

Utseende

Middelsstore, slanke, brunlige trebukker med noe forkortede dekkvinger. Antennene er tynne, omtrent halvparten så lange som kroppen. Pronotum er tønneformet, som oftest noe bredere enn langt. Dekkvingene er tydelig innsvingende på sidene, skarpt tilspissede bak, spissene når nesten til bakkroppsspissen men spriker kraftig i den bakre delen. Beina er mer eller mindre gule eller rødlige, nokså lange, lårene tydelig klubbeformede.

Utbredelse

Slekten er utbredt i Mellom-Amerika, fra Texas i nord til Panama i sør.
MS «Sauda» (1972)

M/S «Sauda» nå M/S «Supercats» var en norsk hurtigbåt av westamaran-typen.
École nationale des ponts et chaussées

École nationale des ponts et chaussées (ENPC eller École des Ponts ParisTech) er en fransk Grande École som uteksaminerer ingeniører nord i Frankrike (Champs-sur-Marne), og som er medlem av Conférence des grandes écoles

Utveksling og doble grader

Flere svenske tekniske høyskoler har utveksling med ENPC. Spesielt interessant er kanskje nettverket , som etter en toårig utveksling gir rett til en eksamen også fra den utenlandske høyskolen.